रानीखेत घूमने आए शेखर का दिल कस्तूरी पर आ गया, लेकिन लौटने के बाद उसने अपना वादा तोड़ दिया
चाहे तुम आओ या न आओ, पर मैं बार-बार लौटकर आऊंगी तुम्हें याद दिलाने के लिए कि मैं कभी तुमसे प्यार करना नहीं छोडूंगी।
“लौट कर आओगे न?” रानीखेत में उस शाम जब सूरज धीरे-धीरे हो अस्त हो रहा था और आसमान में हल्की लालिमा बिखरी हुई थी। जब चहचहाते हुए पक्षी घोंसलों में इंतजार करते अपने नन्हे बच्चों के पास लौट रहे थे, तब कस्तूरी ने पूछा।
“तुम्हारा प्यार क्या मुझे वापस आने से रोक पाएगा? सच कहता हूं कस्तूरी, अगर जाना मजबूरी न होता तो यहीं रुक जाता। मुझे कहां पता था कि मैं रानीखेत घूमने आऊंगा और तुम्हारी काली-कजरारी आंखों में कैद हो जाऊंगा,” शेखर ने कस्तूरी को बांहों में भरते हुए कहा।
रानीखेत में शेखर जिस होमस्टे में ठहरा था, वह कस्तूरी का ही था। उसके माता-पिता की एक हादसे में साल भर पहले मृत्यु हो गई थी, जिसकी वजह से कस्तूरी को रानीखेत लौटना पड़ा। घर के एक बड़े हिस्से को कुछ समय पहले उसने होमस्टे में बदल दिया था।
पढ़ी-लिखी कस्तूरी जो मुंबई में नौकरी करती थी, फिर हमेशा के लिए यहीं बस गई। होमस्टे अच्छा चल रहा था और पर्यटकों को उसकी मेहमाननवाजी बहुत पसंद आती थी। घर जैसा माहौल किसी अनजान जगह पर मिले, इससे ज्यादा पर्यटकों को और क्या चाहिए!
शेखर ने गूगल सर्च कर इस होमस्टे को ढूंढा था। एक हफ्ते के प्रवास के दौरान शेखर और कस्तूरी एक दूसरे के करीब आ गए। शायद इन पहाड़ों पर उसके जैसी सोच रखने वाले, पढ़ने के शौकीन व्यक्ति से बात कर कस्तूरी की मानसिक खुराक को थोड़ी तृप्ति मिली थी।
कस्तूरी मुंबई को बहुत मिस करती थी, वहां की मस्त और आजाद लाइफस्टाइल को भी। शेखर और वह मुंबई की खूब बातें करते। शाम को साथ घूमने निकल जाते। कस्तूरी के अकेलेपन को शेखर ने जैसे भर दिया था और एक दिन उनके बीच की नजदीकियों ने सारी दीवारें गिरा दीं। कस्तूरी ने मन के साथ-साथ, तन भी शेखर को समर्पित कर दिया। उसके जैसी आजाद खयालों की लड़की के मन में शारीरिक रिश्ता बनाने को लेकर कोई वर्जना भी नहीं थी।
फिर भी जाने क्यों पूछ बैठी थी, “मैं तुम पर विश्वास कर सकती हूं न?”
“विश्वास के बिना प्यार असंभव है,” शेखर ने उसे चूमते हुए कहा। “हालांकि, मेरे लिए तुम्हें पाना जरूरी नहीं था, बस तुम्हारा होना ही काफी है कस्तूरी।”
कस्तूरी अपलक उसे देखती रही। इस बात का क्या मतलब था समझी थी, पर अंतरंग पलों में कही गई उस बात का वह उस समय मंथन करने के मूड में नहीं थी। उसे विश्वास था शेखर पर!
“लौटकर आओगे न?” कस्तूरी ने जाते हुए शेखर से फिर पूछा। कस्तूरी की आवाज कांप रही थी। स्त्री चाहे कितनी ही पढ़ी-लिखी और बोल्ड क्यों न हो, पर प्यार में पड़ते ही न जाने कैसे भावुक हो जाती है।
“मैं कोई दुष्यंत नहीं जो तुम्हें भूल जाऊं। अच्छा है मैंने तुम्हें कोई अंगूठी नहीं पहनाई।
“मैं भी शकुंतला नहीं जो तुम्हारी प्रतीक्षा में बरसों गुजार दूंगी। नहीं लौटे, नहीं कोई संपर्क किया तो चली आऊंगी याद दिलाने। रोऊंगी नहीं, गिड़गिड़ाऊंगी भी नहीं कि मुझे अपना लो। अपने प्यार का प्रतिदान भी नहीं मांगूंगी। हां, जवाब जरूर मांगूंगी।”
“यह कोई दुष्यंत-शकुंतला का जमाना तो नहीं कि संदेश पहुंचने में बरसों लग जाएं। झटपट फोन या मैसेज कर सकते हैं। क्यों फिक्र करती हो। जल्दी ही आऊंगा। वरना तुम पहुंच जाना मुंबई,” विदा लेते हुए शेखर ने कहा।
फोन पर बात होती थी रोज उनकी। मैसेज का आदान-प्रदान भी। एक महीना इसी तरह बीत गया। धीरे-धीरे फोन कम हुए, फिर मैसेज… “बहुत बिजी चल रहा हूं,” कभी मैसेज आता। कभी “मां बहुत बीमार हैं, पापा का बिजनेस में बहुत घाटा हो गया है। बहुत परेशान हूं। जल्दी ही आता हूं।”
कस्तूरी समझ गई थी कि शेखर दुश्यंत बन चुका है। वह उसे याद तो है, पर भुला रहा है उसे। वह नए जमाने का दुष्यंत था जिसकी स्मृति लोप नहीं होती, जो जानबूझकर याद नहीं रखना चाहता शकुंतला को।
मुंबई के उसके घर का पता गलत था। मोबाइल स्विच ऑफ था और वह कहां काम करता है, इसका पता कस्तूरी को नहीं था, क्योंकि वह तो एक फ्रीलांस फोटोग्राफर था। यानी सब झूठ था…
शेखर के साथ बिताए पलों को सोचती तो कस्तूरी को विश्वास नहीं होता कि उसका प्यार फरेब था। शेखर की आंखों में उसे प्यार झलकता दिखा था, फिर भूल कस्तूरी से ही हुई है क्या? कुछ दिन बिताने वाले पर्यटक से प्यार करने की भूल! उसने कुछ समाचार पत्रों और पत्रिकाओं के ऑफिस में संपर्क किया। शेखर अपनी फोटो अखबारों और पत्रिकाओं में देता था। उसका पता चल ही गया।
एक साधारण सी कॉलोनी के फ्लैट की जब उसने घंटी बजाई तो वह अचंभित थी। शेखर ने तो बताया था कि उसके पापा का लंबा-चौड़ा बिजनेस है। पैसों की कोई कमी नहीं है, तभी तो वह मस्ती से अपने फोटोग्राफी के शौक को पूरा कर पा रहा है।
एक महिला ने दरवाजा खोला।
“शेखर यहीं रहता है?”
“तुम कस्तूरी हो? ठीक ही कहा था शेखर ने कि तुम उसे ढूंढ ही लोगी। वह अपने कमरे में है, पर उससे तुम न ही मिलो तो बेहतर होगा। मैं शेखर की मां हूं।”
“आप लोग यहां रहते हैं?” कस्तूरी ने पलंग पर लेटे उसके पिता को देखते हुए पूछा। दोनों को ही देखकर लग रहा था जैसे असमय ही वे बूढ़े हो गए हैं।
“तुम्हारा हैरान होना स्वाभाविक है। बिजनेस में जबरदस्त घाटा हुआ। मैं बीमार पड़ गई। शेखर की कार का एक्सीडेंट हो गया। उसका एक पैर काटना पड़ा। ऐसे में कैसे मिलने आता तुमसे? उसे माफ कर देना बेटा,” उसके पापा की आंखें नम थीं।
“तुमसे बहुत प्यार करता है। इस हालत में कैसे अपनाए तुम्हें…” शेखर की मां रोने लगीं।
“तुम लौट जाओ कस्तूरी,” शेखर उसे देख बोला। उसके माथे पर गहरे घाव के निशान थे। कस्तूरी को देख झट उसने अपनी टांगों पर चादर डाल ली।
“मैं कभी नहीं चाहता था कि तुम मुझे इस हालत में देखो। इसीलिए तुमसे संपर्क तोड़ दिया। मुझे तुम्हारी न दया चाहिए न सहानुभूति। पर तुमने मुझे ढूंढ ही लिया। मैं कैसे भूल गया कि तुम आज के जमाने की शकुंतला हो जो दुष्यंत का वर्षों तक इंतजार करने के बजाय, तुरंत उसके पास पहुंच जाएगी। ढूंढ ही लिया तुमने मुझे।
तुम लौट जाओ कस्तूरी। मुझे दुष्यंत ही बने रहने दो। समझ लो मैं सब विस्मृत कर चुका हूं। क्योंकि यह दुष्यंत नहीं चाहता कि तुम उससे मिलो, या उसका इंतजार करो।” शेखर के आंसू रुक नहीं रहे थे।
कस्तूरी ने प्यार से उसके माथे को सहलाया और उसके आंसुओं को अपनी अंजुरी में भरने लगी।
“लौटकर आओगे न?” कस्तूरी ने पूछा।
“तुम्हें पाना जरूरी नहीं, बस तुम्हारा होना ही काफी है,” शेखर ने लड़खड़ाते शब्दों में कहा।
“पर मैं शकुंतला बनने को तैयार हूं। मैं इंतजार करूंगी। चाहे तुम आओ या न आओ, पर मैं बार-बार लौटकर आऊंगी तुम्हें याद दिलाने के लिए कि मैं कभी तुमसे प्यार करना नहीं छोडूंगी। मैं तुम्हें कैसे खुद को भूलने दे सकती हूं? जानती हूं, तुम मुझे भूल ही नहीं सकते।
एक दुष्यंत अपनी शकुंतला को अपनी निशानी के रूप में एक अंगूठी देकर गया था। आज यह शकुंतला तुम्हें एक निशानी देकर जा रही है,” कहते हुए कस्तूरी ने अपनी उंगली से अंगूठी उतारकर शेखर की उंगली में पहना दी।
- सुमन बाजपेयी
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें